CELEX: 62008TN0571
Language: sk
Date: 2008-12-22 00:00:00
Title: Vec T-571/08: Žaloba podaná 22. decembra 2008 – Nemecko/Komisia

7.3.2009   
            
            
               SK
            
            
               Úradný vestník Európskej únie
            
            
               C 55/41
            
         Žaloba podaná 22. decembra 2008 – Nemecko/Komisia
   (Vec T-571/08)
   (2009/C 55/74)
   Jazyk konania: nemčina
   Účastníci konania
   
      Žalobkyňa: Spolková republika Nemecko (v zastúpení: M. Lumma a B. Klein, splnomocnení zástupcovia)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie Európskych spoločenstiev z 30. októbra 2008 týkajúce sa príkazu na poskytnutie informácií v konaní „štátna pomoc C 36/07 – štátna pomoc pre Deutsche Post AG“,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žaloba smeruje proti rozhodnutiu Komisie Európskych spoločenstiev K(2008) 6468 z 30. októbra 2008, v ktorom Komisia v konaní o štátnej pomoci C 36/2007 (ex NN 25/2007) vyzvala podľa článku 10 ods. 3 nariadenia (ES) č. 659/1999 (1) Nemecko, aby predložilo všetky dokumenty, informácie a údaje, ktoré sú potrebné na posúdenie výnosov a nákladov Deutsche Post v období rokov 1989 až 2007.
   Žalobkyňa uplatňuje dva žalobné dôvody.
   V prvom žalobnom dôvode žalobkyňa namieta, že príkaz na poskytnutie informácií porušuje podstatné formálne predpisy.
   
               —
            
            
               Neboli splnené podmienky účinného stanovenia lehoty, ani podmienky „upomienky poskytujúcej ďalšie obdobie“ v zmysle článku 5 ods. 2 a článku 10 ods. 3 nariadenia č. 659/1999. Žalobkyňa podporne poukazuje na to, že stanovenie lehoty bolo neprimerané už v samotnom príkaze na predloženie informácií.
            
         
               —
            
            
               Príkaz na poskytnutie informácií ďalej nezaručuje ochranu obchodných tajomstiev Deutsche Post AG zakotvenú v článku 287 ES, keďže existuje domnienka, že údaje boli odovzdané na vyhodnotenie externému podniku, ktorý môže byť činný aj pre konkurentov Deutsche Post AG, a Komisia sa zdráha podať o tom bližšie údaje.
            
         Žalobkyňa vo svojom druhom žalobnom dôvode namieta, že príkaz na poskytnutie informácií porušuje článok 87 ods. 1 ES a článok 86 ods. 2 ES v spojení so zásadami proporcionality a právnej istoty, pretože vyžiadané údaje nie sú potrebné na posúdenie žiadneho z troch štátnych opatrení, ktoré sú predmetom konania podľa právnych predpisov o štátnej pomoci.
   
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/01, s. 339).